

**Taflen I’r cyhoedd ar godi pryder**



**Gofal Cymdeithasol Cymru**

**Canllaw i aelodau’r cyhoedd ar godi pryder ynghylch gweithiwr gofal cymdeithasol cofrestredig**

Dylai gweithiwr gofal cymdeithasol ddarparu safon uchel o ofal i chi, aelod o’ch teulu neu unrhyw un rydych yn ei adnabod sy’n derbyn gwasanaethau gofal. Mae’n ofynnol i bob gweithiwr gofal cymdeithasol cofrestredig weithio’n unol â’r safonau a bennwyd yn y Côd Ymarfer Proffesiynol ar gyfer Gofal Cymdeithasol.

Fel ffordd o sicrhau’r gofal hwn o safon uchel, mae’n rhaid i bob gweithiwr cymdeithasol, y rheiny sy’n rheolwyr mewn gofal cymdeithasol a gweithwyr mewn gofal plant preswyl, fod wedi cofrestru gyda Gofal Cymdeithasol Cymru.

Mae hyn yn golygu bod rhaid iddynt wneud y canlynol:

* meddu ar y cymwysterau iawn i weithio ym maes gofal cymdeithasol
* diweddaru’u hyfforddiant
* cytuno i weithio i safonau a bennwyd mewn Côd Ymarfer Proffesiynol ar gyfer Gofal Cymdeithasol
* talu ffi gofrestru, tra’u bod wedi’u cofrestru.

Os yw rhywun yn codi pryder difrifol ynglŷn â’r gofal a dderbyniwyd gan unigolyn cofrestredig, gallai’r unigolyn hwnnw gael ei dynnu oddi ar y gofrestr ac ni fyddai’n gallu gweithio ym maes gofal cymdeithasol wedyn.

Gallwch weld a yw’ch gweithiwr cymdeithasol neu weithiwr gofal cymdeithasol wedi cofrestru drwy wirio’r gofrestr yn [www.gofalcymdeithasol.cymru](http://www.gofalcymdeithasol.cymru)

Bydd y gofrestr gofal cymdeithasol yn agored i weithwyr gofal cartref o 2018 a bydd cofrestru yn dod yn orfodol o 2020. Bydd y gofrestr gofal cymdeithasol yn agored i weithwyr cartrefi gofal oedolion o 2020, a bydd cofrestru’n orfodol o 2022.

**Codi pryder**

Os ydych chi’n pryderu ynghylch lefel y gofal rydych chi neu rywun rydych yn ei adnabod wedi’i derbyn, neu yn ei derbyn, gan weithiwr gofal cymdeithasol cofrestredig yng Nghymru, dylech godi’ch pryder gyda chyflogwr yr unigolyn yn y lle cyntaf.

Os nad ydych chi’n hapus gyda’r ymateb gan gyflogwr yr unigolyn, gallwch godi’ch pryder gyda ni os yw’r gweithiwr gofal cymdeithasol wedi cofrestru gyda ni. Bydd angen i chi ddarparu rhywfaint o wybodaeth ategol.

Gallwch godi pryder trwy lenwi’r ffurflen fer ar ein tudalennau addasrwydd i ymarfer <https://gofalcymdeithasol.cymru/addasrwydd-i-ymarfer/codi-pryder> neu drwy ddefnyddio’r manylion cyswllt ar ddiwedd y daflen hon.

**Beth sy’n digwydd ar ôl i chi godi pryder gyda ni?**

Byddwn yn edrych ar eich pryder ac yn ystyried a yw’r wybodaeth a ddarparoch yn amau p’un a yw’r unigolyn yn ‘addas i ymarfer’ yn ei swydd.

Mae bod yn ‘addas i ymarfer’ yn golygu bod gweithiwr gofal cymdeithasol yn gweithio’n unol â’r safonau yn y ‘*Côd Ymarfer Proffesiynol ar gyfer Gofal Cymdeithasol’*. Mae’n golygu nad oes unrhyw resymau, fel cyflawni trosedd, bod yn esgeulus neu’n anonest, a allai effeithio ar ei swydd fel gweithiwr gofal cymdeithasol neu’i gofrestriad gyda ni. Gall pryderon ymwneud â:

* rhywbeth y mae gweithiwr wedi’i wneud neu fethu ei wneud
* rhywbeth a ddigwyddodd tra bod y gweithiwr yn y gwaith neu du allan i’r gwaith
* rhywbeth a allai fod wedi digwydd naill ai pan oedd neu pan nad oedd wedi cofrestru gyda ni
* mater sydd wedi digwydd yng Nghymru neu du allan i Gymru.

Os cynhaliwn ymchwiliad pellach i’ch pryder, byddwn yn cysylltu â chi i gael rhagor o wybodaeth, ac i ofyn i chi ddarparu unrhyw dystiolaeth a all fod gennych. Byddwn hefyd yn cysylltu â’r unigolyn cofrestredig a’i gyflogwr i gael gwybodaeth a thystiolaeth ynglŷn â’ch pryder. Gallwch rannu gwybodaeth a ddarparwch gyda phartïon eraill, gan gynnwys yr unigolyn cofrestredig.

Mewn rhai achosion, oherwydd y math o bryder a godir, efallai y caiff gweithiwr ei atal o’r gofrestr, neu efallai y pennir cyfyngiadau ar ei waith am gyfnod dros dro tra bod yr ymchwiliad yn cael ei gynnal.

Ar ddiwedd yr ymchwiliad, os penderfynwn nad oes unrhyw dystiolaeth i gefnogi’ch pryder, bydd yr achos yn cael ei gau.

Os nad ydym yn mynd ar drywydd eich pryder oherwydd diffyg tystiolaeth, nid yw hyn yn golygu nad ydym yn eich credu o angenrheidrwydd; gall olygu nad oes digon o dystiolaeth i fynd â’ch pryder ymhellach.

Os penderfynwn fod tystiolaeth nad yw’r gweithiwr yn addas i ymarfer ar hyn o bryd, gallwn benderfynu:

* cynnig rhybudd i’r gweithiwr a fydd yn dangos ar y gofrestr ar gyfer y cyhoedd
* cynnig ymgymeriad i’r gweithiwr e.e. cwblhau hyfforddiant erbyn dyddiad penodol a fydd yn dangos ar y gofrestr ar gyfer y cyhoedd
* anfon yr achos yn uniongyrchol at banel addasrwydd i ymarfer – bydd penderfyniad y panel a’r rheswm dros y penderfyniad yn cael eu cyhoeddi ar ein gwefan a bydd ar gael ar y Gofrestr hefyd

Nid cosbi gweithwyr gofal cymdeithasol am eu gweithredoedd yw ein pwrpas, ond yn hytrach gweithio gyda nhw i wella’u hymarfer i safonau disgwyliedig.

**Cysylltu â Ni**

**Tîm Addasrwydd i Ymarfer**

I gael gwybodaeth am ymchwiliad i achos, cysylltwch â’r:

Tîm Addasrwydd i Ymarfer: 029 2078 0545 neu [aiy@gofalcymdeithasol.cymru](mailto:aiy@gofalcymdeithasol.cymru).

**Gwrandawiadau**

I gael gwybodaeth am wrandawiad ar achos, cysylltwch â’r:

Tîm Gwrandawiadau: 029 2078 0505 neu [gwrandawiadau@gofalcymdeithasol.cymru](mailto:gwrandawiadau@gofalcymdeithasol.cymru)

Cyfeiriad: Gofal Cymdeithasol Cymru, South Gate House, Wood Street, Caerdydd, CF10 1EW

Gwefan: [www.gofalcymdeithasol.cymru](http://www.gofalcymdeithasol.cymru)